Uredba Komisije (ES) št. 214/2004

z dne 6. februarja 2004

o standardu trženja za češnje

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 2200/96 z dne 28. oktobra 1996 o skupni ureditvi trga za sadje in zelenjavo [1] in zlasti člena 2(2) Uredbe,

ob upoštevanju naslednjega:

(1) Češnje so med proizvodi iz Priloge I k Uredbi (ES) št. 2200/96, za katere je treba sprejeti standarde. Zaradi jasnosti je treba Uredbo Komisije (EGS) št. 899/87 z dne 30. marca 1987 o določitvi standardov kakovosti za češnje in jagode [2], ki je bila večkrat spremenjena, razveljaviti in nadomestiti z novo uredbo. V ta namen in zaradi ohranjanja preglednosti na svetovnem trgu je treba upoštevati standard FFV-13 ZN/EKE o nadzoru trženja in nadzoru kakovosti češenj, ki ga priporoča Delovna skupina za standardizacijo pokvarljivega blaga in razvoja kakovosti v okviru Ekonomske komisije Združenih narodov za Evropo (ZN/EKE).

(2) Z uporabo teh novih standardov bi bilo treba s trga odstraniti proizvode nezadovoljive kakovosti, proizvodnjo uskladiti z zahtevami potrošnikov in pospeševati trgovino na podlagi lojalne konkurence ter tako izboljšati donosnost.

(3) Standardi se uporabljajo na vseh stopnjah trženja. Prevoz na dolge razdalje, skladiščenje v določenem obdobju in različni postopki za proizvode lahko povzročijo kvarjenje zaradi biološkega razvoja proizvodov ali njihove pokvarljivosti. Tako kvarjenje bi morali upoštevati, kadar uporabljamo standard na stopnjah trženja po odpremi.

(4) Ker se morajo proizvodi v razredu "ekstra" posebej pazljivo sortirati in pakirati, je treba v njihovem primeru upoštevati samo pomanjkanje svežosti in čvrstosti.

(5) Ukrepi, predvideni s to uredbo, so v skladu z mnenjem Upravljalnega odbora za sveže sadje in zelenjavo –

SPREJELA NASLEDNJO UREDBO:

Člen 1

Standard trženja za češnje, ki sodijo pod oznako KN ex080820, se določi v Prilogi.

Standard se uporablja na vseh stopnjah trženja pod pogoji, določenimi v Uredbi (ES) št. 2200/96.

Vendar pa lahko v fazah po odpošiljanju proizvodi izkazujejo rahlo pomanjkanje svežosti in črvstosti glede na zahteve standarda; proizvodi, razvrščeni v razrede razen razreda "ekstra", se lahko rahlo kvarijo zaradi bioloških procesov in naravne nagnjenosti k propadanju.

Člen 2

Uredba (EGS) št. 899/87 se razveljavi.

Člen 3

Ta uredba začne veljati 20. dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju, 6. februarja 2004

Za Komisijo

Franz Fischler

Član Komisije

[1] UL L 297, 21.11.1996, str. 1. Uredba, kakor je nazadnje spremenjena z Uredbo Komisije (ES) št. 47/2003 (UL L 7, 11.1.2003, str. 64).

[2] UL L 200, 21.7.1987, str. 18. Uredba, kakor je nazadnje spremenjena z Uredbo (ES) št. 46/2003 (UL L 7, 11.1.2003, str. 61).

--------------------------------------------------

PRILOGA

STANDARD ZA ČEŠNJE

I. OPREDELITEV PROIZVODA

Ta standard se uporablja za češnje sort (kultivarjev), vzgojenih iz Prunus avium L., Prunus cerasus L. ali njunih hibridov, ki se potrošniku dobavljajo sveže, pri čemer so izključene češnje za industrijsko predelavo.

II. DOLOČBE O KAKOVOSTI

Namen tega standarda je določiti zahteve kakovosti za češnje po pripravi in pakiranju.

A. Minimalne zahteve

Ob upoštevanju posebnih določb za vsak razred in dovoljenih odstopanj morajo biti češnje v vseh razredih:

- nepoškodovane,

- sveže po videzu,

- zdrave; proizvodi, ki gnijejo ali se kvarijo, tako da niso primerni za uporabo, so izključeni,

- čvrste (glede na sorto),

- čiste, praktično brez vidnih tujih delcev,

- praktično brez škodljivcev,

- praktično brez poškodb zaradi škodljivcev,

- brez odvečne zunanje vlage,

- brez tujega vonja in/ali okusa,

- s peclji [1].

Češnje je treba skrbno obrati.

Češnje morajo biti dovolj razvite in dovolj zrele. Njihov razvoj in stanje mora biti tako, da lahko:

- prenesejo prevoz in rokovanje ter

- pridejo v zadovoljivem stanju v namembni kraj.

B. Razvrstitev

Češnje se razvrščajo v spodaj opredeljene tri razrede:

(i) Razred "ekstra"

Češnje v tem razredu morajo biti odlične kakovosti. Morajo biti dobro razvite in imeti vse lastnosti in obarvanost, ki so tipične za sorto.

Plodovi morajo biti brez pomanjkljivosti, razen neznatnih sprememb kožice, če to ne vpliva na splošni izgled plodov, kakovost, sposobnost ohranjanja kakovosti in predstavitev v pakiranju.

(ii) Razred I

Češnje v tem razredu morajo biti dobre kakovosti. Morajo biti sortno značilne.

Dovoljene so rahle pomanjkljivosti, če ne vplivajo na splošni izgled proizvoda, kakovost, sposobnost ohranjanja kakovosti in predstavitev v pakiranju:

- rahle pomanjkljivosti v obliki,

- rahle pomanjkljivosti v obarvanosti.

Ne smejo imeti ožganin, razpok, obtolčenin ali pomanjkljivosti zaradi toče.

(iii) Razred II

V ta razred se uvrstijo češnje, ki ne izpolnjujejo zahtev za višje razrede, izpolnjujejo pa zgoraj navedene minimalne zahteve.

Dovoljene so naslednje pomanjkljivosti, če češnje ohranijo svoje značilnosti v zvezi s kakovostjo, ohranjanjem kakovosti in predstavitvijo:

- pomanjkljivosti v obliki in obarvanosti, če ohranijo sortne značilnosti,

- majhne, zaceljene površinske brazgotine, ki verjetno bistveno ne škodijo videzu ali ohranjanju kakovosti plodov.

III. DOLOČBE GLEDE VELIKOSTI

Velikost se ugotavlja z največjim premerom v ekvatorialni ravnini. Najmanjša zahtevana velikost za češnje je naslednja:

- razred "ekstra": 20 mm,

- razreda I in II: 17 mm.

IV. DOLOČBE O ODSTOPANJIH

Odstopanja od zahtev glede kakovosti in velikosti so dovoljena v vsaki enoti pakiranja za plodove, ki ne izpolnjujejo zahtev za navedeni razred.

A. Dovoljena odstopanja glede kakovosti

(i) Razred "ekstra"

5 % češenj po številu ali masi, ki ne izpolnjujejo zahtev za razred "ekstra", vendar izpolnjujejo zahteve za razred I ali, izjemoma, ki so znotraj dovoljenih odstopanj za ta razred razen prezrelih plodov. V okviru tega odstopanja lahko največ 2 % vseh plodov vsebuje razpokane plodove in/ali plodove, ki so jih poškodovali črvi.

(ii) Razred I

10 % češenj po številu ali masi, ki ne izpolnjujejo zahtev za razred I, vendar izpolnjujejo zahteve za razred II ali, izjemoma, ki so znotraj dovoljenih odstopanj za ta razred. V okviru tega odstopanja lahko največ 4 % plodov vsebuje razpokane plodove in/ali plodove, ki so jih poškodovali črvi.

Poleg tega je dovoljenih tudi 10 % češenj brez peclja, če kožica ni poškodovana in ni večje izgube soka.

(iii) Razred II

10 % češenj po številu ali masi, ki ne izpolnjujejo zahtev za razred II niti minimalnih zahtev, razen proizvodov, ki so gnili ali kako drugače poškodovani ali v takem stanju, da niso primerni za uživanje. V okviru tega odstopanja lahko največ 4 % vseh plodov vsebuje plodove, ki so prezreli in/ali razpokani in/ali plodove, ki so jih poškodovali črvi. Največ 2 % vseh plodov je lahko prezrelih.

Poleg tega je dovoljenih tudi 20 % češenj brez peclja, če kožica ni poškodovana in ni večje izgube soka.

B. Odstopanja od velikosti

Za vse razrede: 10 % češenj po številu ali masi, ki ne ustrezajo določeni minimalni velikosti, če premer ni manjši od:

- 17 mm v razredu "ekstra",

- 15 mm v razredih I in II.

V. DOLOČBE, KI SE NANAŠAJO NA PREDSTAVITEV

A. Izenačenost

Vsebina vsakega pakiranja mora biti izenačena in mora vsebovati le češnje enakega porekla, sorte in kakovosti. Plodovi morajo biti izenačeni po velikosti.

V razredu "ekstra" morajo biti plodovi izenačeni tudi po obarvanosti in zrelosti.

Viden del vsebine pakiranja mora biti reprezentativen za celotno vsebino.

Ne glede na predhodne določbe v tej točki so lahko proizvodi iz te uredbe v prodajni embalaži z neto maso treh kilogramov ali manj mešani z različnimi vrstami svežega sadja in zelenjave pod pogoji, določenimi v Uredbi Komisije (ES) št. 48/2003 [2].

B. Pakiranje

Češnje morajo biti pakirane tako, da so ustrezno zaščitene.

Notranji material pakiranja mora biti nov, čist in takšne kakovosti, da preprečuje poškodbe proizvoda od zunaj in znotraj. Dovoljena je uporaba materialov, zlasti papirja ali žigov, ki nosijo trgovske oznake, če se pri tiskanju ali etiketiranju uporabljajo nestrupena črnila ali lepila.

Pakiranje mora biti brez tujih snovi.

VI. DOLOČBE GLEDE OZNAČEVANJA

Vsaka enota pakiranja mora imeti na zunanji strani embalaže čitljivo in neizbrisljivo natisnjene naslednje oznake, ki so na isti strani embalaže:

A. Identifikacija

Pakira in/ali razpošilja: Ime in naslov ali uradno izdana ali priznana kodna oznaka. Če je uporabljena kodna oznaka, mora biti poleg kodne oznake navedeno "pakira in/ali razpošilja" (ali ustrezna okrajšava).

B. Vrsta proizvoda

- "češnje," če vsebina ni vidna od zunaj,

- "višnje", kjer je to ustrezno,

- "Picota" ali enakovredna oznaka, kjer je to ustrezno,

- ime sorte (neobvezno).

C. Poreklo proizvoda

Država porekla in neobvezno področje rasti ali državno, regionalno ali lokalno ime kraja.

D. Trgovske specifikacije

Razred.

E. Uradni kontrolni znak (neobvezno)

[1] Dovoljene so češnje brez pecljev, če kožica ni poškodovana in če ni večje izgube soka pri višnjah in češnjah tipa "Picota" ali enakovrednih sortah, ki naravno izgubijo pecelj pri obiranju.

[2] UL L 7, 11.1.2003, str. 65.

--------------------------------------------------